CELEX: 32022D0785
Language: el
Date: 2022-05-17 00:00:00
Title: Απόφαση (ΕΕ) 2022/785 της Επιτροπής της 17ης Μαΐου 2022 για την έγκριση του αναθεωρημένου σχεδίου επιδόσεων του δικτύου για την τρίτη περίοδο αναφοράς του μηχανισμού επιδόσεων του Ενιαίου Ευρωπαϊκού Ουρανού (2020-2024) [κοινοποιηθείσα υπό τον αριθμό C(2022) 3022] (Το κείμενο στην αγγλική γλώσσα είναι το μόνο αυθεντικό)

19.5.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 140/12
               
            
         ΑΠΟΦΑΣΗ (ΕΕ) 2022/785 ΤΗΣ ΕΠΙΤΡΟΠΗΣ
         της 17ης Μαΐου 2022
         για την έγκριση του αναθεωρημένου σχεδίου επιδόσεων του δικτύου για την τρίτη περίοδο αναφοράς του μηχανισμού επιδόσεων του Ενιαίου Ευρωπαϊκού Ουρανού (2020-2024)
         
            
               [κοινοποιηθείσα υπό τον αριθμό C(2022) 3022]
            
         
         (Το κείμενο στην αγγλική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον εκτελεστικό κανονισμό (ΕΕ) 2019/317 της Επιτροπής, της 11ης Φεβρουαρίου 2019, σχετικά με την καθιέρωση μηχανισμού επιδόσεων και συστήματος χρέωσης τελών στον Ενιαίο Ευρωπαϊκό Ουρανό και με την κατάργηση των εκτελεστικών κανονισμών (ΕΕ) αριθ. 390/2013 και (ΕΕ) αριθ. 391/2013 (1), και ιδίως το άρθρο 19 παράγραφος 3,
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 10 παράγραφος 5 του εκτελεστικού κανονισμού (ΕΕ) 2019/317, ο διαχειριστής δικτύου είναι υπεύθυνος για την κατάρτιση σχεδίου επιδόσεων του δικτύου, το οποίο υπόκειται σε αξιολόγηση από την Επιτροπή σύμφωνα με το άρθρο 19 παράγραφος 2 του εν λόγω εκτελεστικού κανονισμού.
                  
               
                     (2)
                  
                  
                     Ο διαχειριστής δικτύου υπέβαλε αρχικά στην Επιτροπή προσχέδιο του σχεδίου επιδόσεων του δικτύου για την τρίτη περίοδο αναφοράς (στο εξής: RP3) την 1η Οκτωβρίου 2019. Λόγω των αλλαγών των περιστάσεων που προκλήθηκαν από την έξαρση της πανδημίας COVID-19, η οποία συνέβη μετά την υποβολή του προσχεδίου του σχεδίου επιδόσεων του δικτύου, η Επιτροπή δεν ολοκλήρωσε την αξιολόγηση του εν λόγω σχεδίου. Τα έκτακτα μέτρα για την RP3 που εγκρίθηκαν από την Επιτροπή για την αντιμετώπιση της πανδημίας COVID-19, όπως ορίζονται στον εκτελεστικό κανονισμό (ΕΕ) 2020/1627 της Επιτροπής (2), απαιτούν από τον διαχειριστή δικτύου να καταρτίσει και να υποβάλει στην Επιτροπή, έως την 1η Οκτωβρίου 2021, αναθεωρημένο προσχέδιο του σχεδίου επιδόσεων του δικτύου για την RP3.
                  
               
                     (3)
                  
                  
                     Σύμφωνα με το άρθρο 19 παράγραφος 1 του εκτελεστικού κανονισμού (ΕΕ) 2019/317 και το άρθρο 3 παράγραφος 5 του εκτελεστικού κανονισμού (ΕΕ) 2020/1627, ο διαχειριστής δικτύου κατάρτισε αναθεωρημένο προσχέδιο του σχεδίου επιδόσεων του δικτύου για την RP3 (3), το οποίο εγκρίθηκε από το συμβούλιο διαχείρισης δικτύου που συστάθηκε με τον εκτελεστικό κανονισμό (ΕΕ) 2019/123 της Επιτροπής (4). Ο διαχειριστής δικτύου υπέβαλε στην Επιτροπή το αναθεωρημένο προσχέδιο του σχεδίου επιδόσεων του δικτύου στις 30 Σεπτεμβρίου 2021.
                  
               
                     (4)
                  
                  
                     Σύμφωνα με το άρθρο 19 παράγραφος 2 του εκτελεστικού κανονισμού (ΕΕ) 2019/317, η Επιτροπή, υποβοηθούμενη από τον φορέα επανεξέτασης των επιδόσεων, αξιολόγησε το αναθεωρημένο προσχέδιο του σχεδίου επιδόσεων του δικτύου με βάση τα κριτήρια που καθορίζονται στο παράρτημα V του εν λόγω κανονισμού. Από την εν λόγω αξιολόγηση έχει προκύψει ότι το αναθεωρημένο προσχέδιο του σχεδίου επιδόσεων του δικτύου πληροί τα εν λόγω κριτήρια.
                  
               
                     (5)
                  
                  
                     Ως εκ τούτου, είναι σκόπιμο η Επιτροπή να εγκρίνει την τελική έκδοση του αναθεωρημένου σχεδίου επιδόσεων του δικτύου για την RP3, όπως καταρτίστηκε από τον διαχειριστή δικτύου και υποβλήθηκε στην Επιτροπή στις 30 Σεπτεμβρίου 2021,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Εγκρίνεται το αναθεωρημένο σχέδιο επιδόσεων του δικτύου για την τρίτη περίοδο αναφοράς του μηχανισμού επιδόσεων του Ενιαίου Ευρωπαϊκού Ουρανού (2020-2024), το οποίο υποβλήθηκε από τον διαχειριστή δικτύου στις 30 Σεπτεμβρίου 2021.
         
         
            Άρθρο 2
            Η παρούσα απόφαση απευθύνεται στον Eurocontrol ως διαχειριστή δικτύου (5).
         
         
            Βρυξέλλες, 17 Μαΐου 2022.
            
               
                  Για την Επιτροπή
               
               Adina VĂLEAN
               
                  Μέλος της Επιτροπής
               
            
         
         
            (1)  ΕΕ L 56 της 25.2.2019, σ. 1.
         
            (2)  Εκτελεστικός κανονισμός (ΕΕ) 2020/1627 της Επιτροπής, της 3ης Νοεμβρίου 2020, σχετικά με έκτακτα μέτρα για την τρίτη περίοδο αναφοράς (2020-2024) του μηχανισμού επιδόσεων και του συστήματος χρέωσης τελών του Ενιαίου Ευρωπαϊκού Ουρανού λόγω της πανδημίας COVID-19 (ΕΕ L 366 της 4.11.2020, σ. 7).
         
            (3)  Αναθεωρημένο σχέδιο επιδόσεων του δικτύου του διαχειριστή δικτύου για την τρίτη περίοδο αναφοράς 2020-2024 του μηχανισμού επιδόσεων, το οποίο δημοσιεύεται στον ιστότοπο του Ενιαίου Ουρανού της ΕΕ (https://webgate.ec.europa.eu/eusinglesky/node_en).
         
            (4)  Εκτελεστικός κανονισμός (ΕΕ) 2019/123 της Επιτροπής, της 24ης Ιανουαρίου 2019, για τον καθορισμό λεπτομερών κανόνων εκτέλεσης των λειτουργιών του δικτύου διαχείρισης της εναέριας κυκλοφορίας (ATM) και για την κατάργηση του κανονισμού (ΕΕ) αριθ. 677/2011 της Επιτροπής (ΕΕ L 28 της 31.1.2019, σ. 1).
         
            (5)  Απόφαση C(2019) 3228 της Επιτροπής, της 6ης Μαΐου 2019.